[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.7.2007

SEC(2007) 950

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Έγγραφο που συνοδεύει την Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη θέσπιση προγράμματος δράσης για την ενίσχυση της ποιότητας στην τριτοβάθμια εκπαίδευση και για την προώθηση της διαπολιτισμικής κατανόησης μέσω της συνεργασίας με τρίτες χώρες (Erasmus Mundus) (2009-2013) Σύνοψη της εκτενούς εκτίμησης αντικτύπου που περιλαμβάνει τις απαιτήσεις για την εκ των προτέρων αξιολόγηση [COM(2007) 395 τελικό][SEC(2007) 949]

Περίληψη

Η τριτοβάθμια εκπαίδευση υπόκειται σε ένα φαινόμενο μιας συνεχώς διευρυνόμενης διεθνοποίησης ως αποτέλεσμα της διαδικασίας της παγκοσμιοποίησης. Η Κοινότητα και τα κράτη μέλη της πρέπει επομένως να προετοιμάσουν τους πολίτες και το εργατικό δυναμικό τους προκειμένου να μπορούν να ανταποκριθούν σε ένα παγκόσμιο περιβάλλον, εισάγοντας, με κατάλληλο και αποτελεσματικό τρόπο, τη διεθνή διάσταση στα συστήματα τριτοβάθμιας εκπαίδευσης που διαθέτουν.

Τα ιδρύματα τριτοβάθμιας εκπαίδευσης είναι χώροι διαπολιτισμικού διαλόγου και ανταλλαγών. Ένα πρόγραμμα για την εκπαίδευση και την κινητικότητα που να βασίζεται σε διεθνείς συνδέσμους και ανταλλαγές ατόμων μπορεί να ενισχύσει τους πολιτικούς, πολιτιστικούς, εκπαιδευτικούς και οικονομικούς δεσμούς μεταξύ της Ευρωπαϊκής Ένωσης και τρίτων χωρών.

Ο συνολικός στόχος ενός μελλοντικού προγράμματος Erasmus Mundus θα πρέπει να είναι η ενίσχυση της ποιότητας στην ευρωπαϊκή τριτοβάθμια εκπαίδευση και η προώθηση του διαλόγου και της κατανόησης μεταξύ των λαών και των πολιτισμών μέσω της συνεργασίας με τρίτες χώρες, καθώς και η συμβολή στην ανάπτυξη των τρίτων χωρών στον τομέα της τριτοβάθμιας εκπαίδευσης. Συγκεκριμένα, το νέο πρόγραμμα θα πρέπει:

- να χρηματοδοτεί κοινά προγράμματα μάστερ και διδακτορικών υψηλής ποιότητας τα οποία θα προσφέρονται από ομάδες ευρωπαϊκών ιδρυμάτων τριτοβάθμιας εκπαίδευσης από την Ευρώπη και, ενδεχομένως, τρίτες χώρες·

- να χορηγεί υποτροφίες πλήρους φοίτησης σε φοιτητές από την Ευρώπη και τρίτες χώρες, προκειμένου να παρακολουθούν τα κοινά αυτά προγράμματα, καθώς και υποτροφίες σύντομης διάρκειας σε ακαδημαϊκούς από την Ευρώπη και τρίτες χώρες, προκειμένου να πραγματοποιούν ερευνητικό ή διδακτικό έργο στο πλαίσιο των εν λόγω κοινών προγραμμάτων·

- να αναπτύσσει συμπράξεις συνεργασίας μεταξύ ιδρυμάτων τριτοβάθμιας εκπαίδευσης από την Ευρώπη και τρίτες χώρες ως βάση για την ανταλλαγή φοιτητών και ακαδημαϊκών από όλες τις βαθμίδες της τριτοβάθμιας εκπαίδευσης, με στόχο την ενίσχυση της ικανότητας για διεθνή συνεργασία των ιδρυμάτων τριτοβάθμιας εκπαίδευσης των τρίτων χωρών·

- να υποστηρίξει διακρατικές πρωτοβουλίες, αναλύσεις, μελέτες, σχέδια, εκδηλώσεις και άλλες δραστηριότητες που αποσκοπούν στην ενίσχυση της ελκυστικότητας της ευρωπαϊκής τριτοβάθμιας εκπαίδευσης στον κόσμο.

Πρέπει να εξεταστούν τρεις βασικές επιλογές σε σχέση με τη μελλοντική προγραμματική περίοδο του προγράμματος Erasmus Mundus (2009-2013):

1. συνέχιση του προγράμματος Erasmus Mundus με την παρούσα μορφή του·

2. συνέχιση του προγράμματος Erasmus Mundus με τροποποιημένη μορφή· και

3. διακοπή του προγράμματος Erasmus Mundus όταν το τρέχον πρόγραμμα λήξει το Δεκέμβριο του 2008.

Μια συγκριτική αξιολόγηση αυτών των επιλογών πολιτικής δείχνει ότι η επιλογή 3 έχει το μικρότερο αντίκτυπο στις ανάγκες και τους στόχους του προγράμματος. Μολονότι η επιλογή 1 εκτιμήθηκε δεόντως στην αξιολόγηση, εντούτοις, η επιλογή 2 έχει σαφή πλεονεκτήματα έναντι της επιλογής 1.

Στο πλαίσιο της επιλογής 2 αξιολογήθηκαν λεπτομερώς οι ακόλουθες τροποποιήσεις, οι οποίες -λόγω του συνδυασμένου επωφελούς αντικτύπου τους- προτείνεται να ενσωματωθούν όλες σε ένα νέο πρόγραμμα Erasmus Mundus:

- επέκταση του προγράμματος ώστε να συμπεριλάβει τη χρηματοδότηση διδακτορικών σπουδών ·

- εισαγωγή της οικονομικής υποστήριξης φοιτητών από την ΕΕ στο πεδίο εφαρμογής του προγράμματος·

- καλύτερη ενσωμάτωση των εκπαιδευτικών ιδρυμάτων τριτοβάθμιας εκπαίδευσης τρίτων χωρών στο πρόγραμμα·

- ενσωμάτωση του «παραθύρου εξωτερικής συνεργασίας» του Erasmus Mundus στο πρόγραμμα.